SKRIFTLIG FORESPØRGSEL P-1915/99

af Chris Davies (ELDR) til Kommissionen

(14. oktober 1999)

Om: Gennemførelsen af Natura 2000

1. Hvilken frist er der nu fastsat for vedtagelsen af listen over lokaliteter af fællesskabsbetydning?

2. Hvorledes agter Kommissionen at sikre, at der foretages en omhyggelig vurdering af de forslag om lokaliteter, der forelægges af medlemsstaterne?

3. Hvor stort et personale er der beskæftiget i Det Europæiske Temacenter for Naturbeskyttelse og i hvilke funktioner?

4. Hvilke foranstaltninger træffes der for at sikre, at de informationskilder, som temacentret anvender for at fastslå fordelingen af levesteder og arter i de enkelte medlemsstater, er både tilstrækkeligt omfattende og ajourført, således at der kan foretages en hensigtsmæssig vurdering af medlemstaternes forslag?

5. Er Kommissionen sikker på, at de ressourcer, der står til rådighed for temacentret, er tilstrækkelige til, at det har mulighed for at udføre de opgaver, der kræves af det, efter de højest mulige normer?

6. Vil den nye kommissær for miljøanliggender foretage en evaluering af temacentret for at fastslå, om det er i stand til at fuldføre det påkrævede arbejde inden for den tid, der står til rådighed?

Svar afgivet på Kommissionens vegne af Margot Wallström

(11. november 1999)

1. Kommissionen ønsker hurtigst muligt at vedtage listerne over lokaliteter af fællesskabsbetydning for hver af de seks biogeografiske regioner.

Dog er medlemsstaterne bagud undertiden betydeligt med indsendelsen af deres nationale liste over foreslåede lokaliteter, hvilket tvinger Kommissionen til at indlede overtrædelsesprocedurer mod dem.

Den forventede tidsplan for de enkelte biogeografiske regioner ser hermed ud som følger :

- i løbet af 2000: makaronesiske

- ved udgangen af 2000: alpine

- i 2001: atlantiske, boreale og mediterraneane

- i 2002: kontinentale.

2. Kommissionen har i sinde at afholde en række videnskabelige seminarer for hver af de biogeografiske regioner. Disse seminarer skal organiseres sammen med Det Europæiske Temacenter for Naturbeskyttelse.

Afholdelsen af seminarerne og listen over deltagere er blevet fastlagt efter aftale med medlemsstaterne. Målet er at evaluere de nationale lister over lokaliteter på grundlag af de bedst mulige videnskabelige oplysninger, der er til rådighed.

Kommissionen baserer sig således på den til rådighed værende videnskabelige ekspertise, idet den minder om, at der i Rådets direktiv 79/0409/EØF af 2. april 1979 om beskyttelse af vilde fugle(1) og 92/0043/EØF af 21. maj 1992 om bevaring af naturtyper samt af vilde dyr og planter(2) ikke er fastlagt uigendrivelige kriterier med konkrete tal, som gør det muligt at træffe afgørelse for hver enkelt lokalitet for sig.

3. Det Europæiske Temacenter for Naturbeskyttelse sorterer under Det Europæiske Miljøagentur. Kommissionen har ingen indflydelse på ansættelsespolitikken eller på delegeringen af arbejdsopgaver i temacentret.

Så vidt det er Kommissionen bekendt, arbejder tre personer med evalueringen af videnskabelige data vedrørende Natura 2000-nettet i den centrale enhed under temacentret.

4. Indsamling af videnskabelige data sorterer under Det Europæiske Miljøagentur. Kommissionen tilstiller temacentret alle data, den ligger inde med: samfinansierede videnskabelige undersøgelser, opgørelser foretaget som led i projekter under Life-Nature-programmet samt informationer indgivet af bl.a. ikke-statslige organisationer (NGO), ligesom den over for medlemsstaterne insisterer på, at disse skal tilstille den alle de data, de råder over.

Kommissionen skal dog understrege, at nogle medlemsstater ikke har ønsket at indgive deres nationale opgørelser over lokaliteter, der rummer naturtyper eller arter af fællesskabsbetydning, eller ikke har anført alle de naturtyper eller arter, som befinder sig i de lokaliteter, der er foreslået medtaget i Natura 2000-nettet.

5. Kommissionen har flere gange, såvel over for Miljøagenturet som over for temacentrets bstyrelse, understreget, at der skal gives høj prioritet til den videnskabelige evaluering i forbindelse med Natura 2000, samt at det er vigtigt at styrke temacentrets centrale enhed.

6. Evalueringen af temacentrene sorterer under Miljøagenturets bestyrelse. Kommissionen, som er repræsenteret ved to medlemmer ligesom Europa-Parlamentet, vil gerne medvirke ved en evaluering af de ressourcer, der er nødvendige for Temacentret for Naturbeskyttelse.

(1) EFT L 103 af 25.4.1979.

(2) EFT L 206 af 22.7.1992.